Raju pahoinpitely tallentui valvontakameraan – puolustuskyvytön mies ryöstettiin baari-illan jälkeen

Helsingin käräjäoikeus käsitteli maanantaina päihdehuuruista pahoinpitelyä. Baarista poistunut nuorimies hakattiin sairaalakuntoon.

Uhria lyötiin kymmeniä kertoja kasvoihin, potkittiin ja tönittiin.­

Helsingin käräjäoikeus käsitteli maanantaina ryöstöä, josta syyttäjä vaatii nuorille miehille pitkiä vankeusrangaistuksia.

Tapaus sattui helmikuussa, jolloin 1980-luvun loppupuolella syntynyt uhri oli viettämässä iltaa itähelsinkiläisessä anniskeluravintolassa.

Ravintolan sulkeuduttua hyvin päihtynyt uhri jäi istumaan ravintolan ulkopuolella sijaitsevan terassin penkille, kun kolme parikymppistä syytettyä lyöttäytyi hänen seuraansa. Lisäksi mukana oli neljäs mies, jota ei epäillä rikoksesta.

Oikeudessa todisteena nähdyltä valvontakameranauhalta käy ilmi, että syytetyt ryhtyvät välittömästi penkomaan päihtyneen uhrin taskuja. Samalla he yrittävät irrottaa miehen sormessa ollutta kultasormusta.

Kuvankaappaus valvontakameravideolta. Lippispäinen henkilö ei ole syytettynä teosta.­

Kun uhri havahtuu ja vastustelee, kolmikko aloittaa silmittömän väkivallan. He lyövät istuvaa uhria kymmeniä kertoja kasvoihin, potkivat ja tönivät. Välillä väkivalta keskeytyy ja taskujen kaivelu jatkuu, mutta väkivalta alkaa uudelleen useita kertoja.

”Särkee pitkään”

Uhrille aiheutui pahoinpitelyssä useita vammoja, joista osa vaati leikkaushoitoa. Useita kasvojen luita murtui.

Pahoinpitelyn aikana ja sen jälkeen syytetyt anastivat uhrin matkapuhelimen, henkilökortin, pankkikortin ja kultaisen sormuksen.

Tilanne päättyi vasta kun ravintolan omistaja saapui paikalle. Syytetyt liikkuivat vielä tuntien ajan pitkin Itä-Helsinkiä ja hankkivat lisää päihteitä. Samalla uhrin matkapuhelin myytiin.

Uhri ei halunnut kohdata syytettyjä oikeudessa, joten hän todisti sermin takaa. Tukenaan hänellä oli useita omaisia, joista osa itki nähtyään pahoinpitelyä esittävän videon.

Syytetyt kaivelivat uhrin taskuja useaan otteeseen. Välillä pahoinpitely jatkui nyrkein ja potkuin.­

– En muista tapahtumasta tarkasti yhtään mitään, olin erittäin humalassa. Havahduin todellisuuteen vasta kun minut oli jo viety Meilahden sairaalaan, uhri sanoi.

Samalla hän kertoi, että pahoinpitelystä paraneminen on ollut raskasta ja se kesti useita viikkoja.

– Jos ihmistä tuohon malliin piestään, niin on se perkele selvää, että särkee pitkään. Ei ole ollut päivääkään, etten tilannetta ajattelisi. Pöyristyttävää miten syytetyt vähättelevät tekoaan. Videolta näkyy, kuinka määrätietoisesti mua hakataan.

Myös uhrin asianajaja vetosi vammojen vakavuuteen todeten, että uhrin tarkastaneen erikoislääkärin mukaan päähän kohdistuneet iskut aiheuttivat tälle jopa kuolemanvaaran. Se olisi ollut ilmeinen, mikäli ravintolan omistaja ei olisi saapunut paikalle.

Taustalla rankat päihdeongelmat

Syytetyt esiintyivät oikeudessa katuvaisina ja pahoittelivat tekojaan useaan otteeseen. Kaikki myös myönsivät pääsääntöisesti tapahtumat, yksi lähes täysin syyttäjän esittämällä tavalla.

Kahdella muulla oli erilainen näkemys omasta osallisuudestaan uhrin omaisuuden anastamisessa ja pahoinpitelyn vakavuudesta.

Kunnollista motiivia ryöstölle ei oikeudessa löytynyt.

Kaksi syytettyä kuitenkin kertoi kärsineensä tekoaikaan vakavista päihdeongelmista. Toisella syytetyllä oli istunnon aikana selvästi vaikeuksia katsoa videota, jossa hän hakkaa puolustuskyvytöntä uhria nyrkeillä.

– Tekoon liittyvät huumeet. Olin käyttänyt hormoneja ja amfetamiinia. Olin valvonut kolme vuorokautta. Tilanne eskaloitui, ja olen siitä ihan oikeasti pahoillani. Olen yrittänyt muuttaa elämääni ja käynyt päihdevieroituksessa, yksi syytetyistä kertoi.

Asianajajiensa kanssa istuneet kolme syytettyä esiintyivät oikeudessa katuvaisina ja anteeksi pyydellen.­

Syytetty kertoi oikeudelle avoimesti päihdeongelmistaan, perhesuhteistaan ja aiemmasta thainyrkkeilyharrastuksestaan. Tämän asianajaja painotti, että hän on myöntänyt tekonsa jo ennen kuin sai tietää todisteena toimivan videon olemassaolosta.

– Elämäntilanne oli mikä oli, mutta ei se oikeuta tällaiseen tekoon, syytetty todisti.

Toinen syytetyistä taas kertoi päihteidenkäyttönsä olleen helmikuussa päivittäistä. Ryöstön tapahtumailtana hän kertoi käyttäneensä huomattavan määrän päihteitä ja olleensa siksi sekaisin.

– Rivatrilia, kolme milliä Subutexia, seitsemän puolen litran kaljaa ja puoli litraa viinaa, syytetty luetteli.

Kolmas syytetyistä puolestaan kertoi olleensa selvä mutta osallistuneensa pahoinpitelyyn, koska koki toisen syytetyn uhkaavan häntäkin. Kolmannen syytetyn mukaan uhkailu tapahtui sanallisesti ja näyttämällä taskussa ollutta veistä. Kolmas syytetty kertoi myös pelänneensä poistua paikalta.

Vankeus ratkeaa perjantaina

Loppulausunnossaan syyttäjä Gita Jafari painotti, että tapauksessa on poikkeuksellisen hyvä näyttö. Hän vaatii tekijöille 5,5 vuoden ehdottomia vankeusrangaistuksia. Rangaistusasteikko on törkeän ryöstön osalta 2–10 vuotta vankeutta.

Lisäksi hän vaatii, että yhden aiemminkin vastaaviin tekoihin syyllistyneen syytetyn osalta sovelletaan tuomion koventamisperustetta. Lisäksi tämän voimassa oleva ehdonalainen jäännösrangaistus pannaan täytäntöön.

Syytetyt itse katsovat, että noin kolmen vuoden mittaiset vankeusrangaistukset olisivat kohtuulliset.

Oikeus antaa ratkaisunsa perjantaina.

Poliisin mukaan pahoinpitely käsitti yhteensä lähes kolmekymmentä päähän kohdistunutta nyrkiniskua ja useita potkuja.­

Uutista korjattu kello 17.47: Rangaistusasteikko 2-10 vuotta koskee törkeää ryöstöä, ei törkeää pahoinpitelyä. Lisäksi uhri on syntynyt 1980-luvun lopulla, ei 1990-luvun lopulla.